Koue, sneeu weer op pad | Maroela Media
Koue, sneeu weer op pad
Foto ter illustrasie. (Foto: Jorge Guillen/Unsplash)
Die Suid-Afrikaanse Weerdiens (SAWD) het Woensdag gesê dat Suid-Afrikaners hulle moet staal vir 'n kouefront wat vandeesweek oor gedeeltes van die land sal beweeg. Ligte sneeuval kan ook oor die Drakensberge verwag word.
Temperature sal na verwagting vanaf Donderdag in gedeeltes van die Wes-Kaap, Oos-Kaap en KwaZulu-Natalse kus skerp begin daal. Dié gebiede kan ook reën- en donderbuie verwag.
Vanetia Phakula, 'n weervoorspeller verbonde aan die SAWD, sê Kaapstad kan Donderdag 'n minimum temperatuur van 9 °C verwag, met 'n maksimum van 14 °C. Port Elizabeth sal ook 'n minimum van 9 °C beleef met temperature wat tot 17 °C kan styg.
Durban sal eers vanaf Vrydag koeler temperature van tussen 13 °C en 15 °C hê, terwyl reën- en donderbuie later dieselfde dag tot by Mpumalanga sal strek, waar gedeeltes van die provinsie maksimum temperature van net 12 °C kan verwag.
"Daar is ook Vrydag 'n moontlikheid van ligte sneeuval oor die Drakensberge en hoogliggende gebiede van die Oos- en Wes-Kaap," het Phakula gesê.
Terwyl die kouefront steeds Saterdag oor die meeste kusgebiede sal voortduur, kan temperature in die res van die land na verwagting ook daal.
"Reën- en donderbuie gaan moontlik oor die naweek na gebiede aan die ooste van Limpopo versprei."
SAWD het boere gewaarsku dat koeler temperature vandeesweek, veral in die vroeë oggendure, tot 'n verlies aan kwesbare vee en gewasse kan lei.